سو چرشنبه‌سی سویا تاپینما اینانجی ایله باغلیدیر. هله گون دوغمامیشدان هامی سو اوستونه گئدیر، ال اوزونو یویور، بیر بیرینین اوزرینه سو چیله‌ییر، سو اۆستوندن آتلانیر، یارالیلارین یاراسینا سو چیله‌ییرلر.
خالقین اینامینا گؤره، سو چرشنبه‌سی گونو "تزه سو"دان گئچه‌نلر، آزارینی، بئزارینی اونا وئره‌نلر ایل بویو خسته‌لیکدن اوزاق اولارلار.
تزه سو، داها دوغروسو، چرشنبه‌نین سحر ائرکه‌ندن کؤپوکلنه‌ن سویو هر دردین دواسی حساب ائدیلر. او گون سویون باشیندا بیر سیرا مراسیملر ایجرا ائدیلر، سسی باتیب دانیشا بیلمه‌یه‌نلره چرشنبه سویو ایچیردیلیر. سو ساحلینده، بولاق باشیندا سویا خیطاب ائد‌ن، اونون گوجونو ترنوم ائد‌ن نغمه‌لر اوخونار.
سو چرشنبه‌سینده سحر ائرکه‌ندن گئدیب آخار سودان، بولاقدان، چایدان و یا آرخدان "لال سو" گتیررلر. بو سویو قابلارا قویارلار، آخشام قیزلار توپلانارلار، هر بیری اؤز باختی اوچون اۆزویونو ساچینا سورتوب سویا آتار. اۆزوک قابین کنارینا توخونوب جینگیلدیر. اینام و اعتیقادلارا گؤره، اۆزوک نئچه دفعه جینگیلده‌سه، او قیزین دا بختی او ساییدا ایل سونرا آچیلار
سو چرشنبه‌سی سویون تزه‌لنمه‌سی کیمی آنلاشیلدیغیندان ائله بو گون بوتون مراسیملر سو ایله باغلی اولور.
سو چرشنبه سوفره‌سینه گلینجه، سوفره‌ده تمیز سودان حاضیرلانمیش رنگلی چایین اولماسی مطلق‌دیر. ایمکانی چاتان قدر پلوو بیشیریلمه‌لی، سوفره‌ده ۷ آددا نعمت اولمالی‌دیر.
قید ائدک کی، ۱مارس‌دا اود، ۸ مارس‌دا یئل، ۱۵ مارس‌دا ایسه تورپاق چرشنبه‌سی قوتلاناجاق.
